**MONIALAINEN OPPIMISKOKONAISUUS YRITTÄJYYSTEEMALLA**

Monialaisen oppimiskokonaisuuden tavoitteena on johdatella oppilaat yrittäjyyden maailmaan. Oppimisen keskiössä on tekeminen, kokeileminen ja yhteistyö.

Haaste

Tehtävänne on ideoida ja suunnitella yritys, joka tekisi koulupäivistänne mielekkäämpiä. Teidän täytyy tunnistaa haasteita tai mahdollisuuksia, joita kehittämällä koulusta ja koulupäivistä tulisi mieluisampia teille tai opettajille.

Teemat

Monialainen oppimiskokonaisuus rakentuu 10 teemasta, jotka muodostavat prosessin. Prosessin aikana ideat jalostuvat liikeideoiksi, jotka tiimit esittelevät projektin lopuksi.

* Teema 1: YRITTÄJYYS (2 x 45min)
* Teema 2: TIIMIYTYMINEN (1 x 45min)
* Teema 3: IDEOINTI (2 x 45min)
* Teema 4: MARKKINATUTKIMUS (2 x 45min)
* Teema 5: IDEASTA KESTÄVÄKSI LIIKEIDEAKSI (3 x 45min)
* Teema 6: MARKKINOINTI (3 x 45 min)
* Teema 7: TALOUS (1 x 45 min)
* Teema 8: MYYNTIPUHE (3 x 45 min)
* Teema 9: HIUKKAVAARA LUOLA (2 x 45 min)
* Teema 10: PALAUTE (1 x 45 min)

Sisällys

[TEEMA 1: YRITTÄJYYS 2](#_Toc86874487)

[TEEMA 2: TIIMIYTYMINEN 3](#_Toc86874488)

[TEEMA 3: IDEOINTI 4](#_Toc86874489)

[TEEMA 4: MARKKINATUTKIMUS 6](#_Toc86874490)

[TEEMA 5: IDEASTA KESTÄVÄKSI LIIKEIDEAKSI 8](#_Toc86874491)

[TEEMA 6: MARKKINOINTI 10](#_Toc86874492)

[TEEMA 7: TALOUS 11](#_Toc86874493)

[TEEMA 8: MYYNTIPUHE 12](#_Toc86874494)

[TEEMA 9: LEIJONAN LUOLA 14](#_Toc86874495)

[TEEMA 10: PALAUTE 15](#_Toc86874496)

# TEEMA 1: YRITTÄJYYS

**Tavoitteet**

* Oppilaat tutustuvat yrittäjyyteen käytännön esimerkkien kautta.
* Oppilaat ymmärtävät yritysten roolin ongelmien ratkaisijoina ja hyödyn tuottajina.
* Oppilaat osaavat kertoa, mikä on yritys, yrittäjä ja yrittäjyys.

**Materiaalit**

* Videot: [Johdatus projektiin 1](https://youtu.be/RzR-zkXJ8pw) // [Johdatus yrittäjyyteen 2](https://youtu.be/Sar6D45VrrM) (Nuori Yrittäjyys)
* PowerPoint-esitys
* Paperia ja kyniä
* Teams (jos yritysvierailija on mukana etänä)

**Käsikirjoitus (teema 1, osio 1)**

* KOKONAISUUDEN ESITTELY JA TAVOITTEET // 10 MIN
  + Katsotaan [YouTube -video](https://youtu.be/RzR-zkXJ8pw), joka johdattelee teemaan.
* MITÄ YRITTÄJYYS ON? // 10 MIN
  + Paritehtävä: Oppilaat jaetaan pareihin ja heillä on 2 minuuttia aikaa listata ajatuksia yrittäjyydestä. **Mitä tiedät yrittäjyydestä?**
  + Purku: Kerätään jokaiselta parilta ajatuksia ylös taululle/fläppipaperille tai suullisesti.
  + Katsotaan YouTube -video ’[johdatus yrittäjyyteen’](https://youtu.be/Sar6D45VrrM), joka avaa tarkemmin yrittäjyyden keskeisiä asioita.
* MITÄ YRITYKSIÄ TIEDÄT? // 10 MIN
  + Paritehtävä: Oppilaat jatkavat työskentelyä samoissa pareissa ja nyt heillä on 2 minuuttia aikaa listata kaikkia eri yrityksiä, joita tietävät nimeltä. Ne voivat olla pieniä, suuria, kotimaisia tai kansainvälisiä.
  + Purku: Pyydetään pareja miettimään minuutti ja valitsemaan yrityksistä 1-2, jotka kirjoitetaan taululle. Miksi valitsivat nämä kolme? Mikä tekee niistä kiinnostavia?
* MITÄ YRITTÄJÄN PITÄÄ OSATA? // 5 MIN
  + Keskustellaan yhdessä ryhmän kanssa, mitä yrittäjän pitää osata, jotta voi onnistua? Millaisia taitoja tarvitaan?
* YHTEENVETO // 10 MIN
  + Lopuksi vedetään yhteen, mitä tällä oppitunnilla on käsitelty ja miten seuraavaksi tapahtuu.

**Käsikirjoitus (teema 1, osio 2)**

* ALOITUS // 5 MIN
  + Käydään läpi, että tällä kerralla mukana on yrittäjävieras, joka kertoo omasta yrittäjäpolustaan.
  + Jos alussa on enemmän aikaa, oppilaiden kanssa voi miettiä kysymyksiä valmiiksi.
* YRITTÄJÄTARINA // 30 MIN
* KYSYMYKSET // 10 MIN
  + Annetaan oppilaille mahdollisuus kysyä yrittäjiltä, heitä kiinnostavia asioita. Tarvittaessa oppilaille voi ensiksi antaa hetki aikaa miettiä pareittain/ryhmissä kysymyksiä vieraille.
  + Opettajana voit näyttää aluksi mallia kysymällä konkreettisen kysymyksen: ”mistä saitte idean yritykseen tai mikä yrittäjyydessä on ollut parasta?”

# TEEMA 2: TIIMIYTYMINEN

**Tavoitteet**

* Oppilaat tunnistavat omia taitoja ja vahvuuksia osana tiimiä.
* Oppilaat oppivat tiimityön merkityksen onnistumisessa.
* Oppilaat osaavat työskennellä tiimeissä yhteisen tavoitteen eteen.

**Materiaalit**

* Video: [Tiimi](https://youtu.be/YB5mk6A-rEo)
* PowerPoint-esitys
* Tiimicanvas (A3) tulostettuna
* Vaahtokarkkihaasteen materiaalit (18 palaa spagettia, metri maalarinteippiä, metri narua ja yksi vaahtokarkki per tiimi)

**Ennakkovalmistelut (opettaja)**

* Ajan säästämiseksi oppilaat kannattaa jakaa valmiiksi 3-5 hengen tiimeihin.
* Vaahtokarkkihaasteen materiaalit kannattaa laittaa ryhmäkohtaisesti valmiiksi omalle pöydälle.

**Käsikirjoitus (teema 2, osio 1)**

* ALOITUS JA TIIMEIHIN JAKAUTUMINEN // 5 MIN
* MILLAINEN ON HYVÄ TIIMI? // 5 MIN
  + Katsotaan [YouTube-video](https://youtu.be/YB5mk6A-rEo), jossa kerrotaan erilaisista tiimeistä ja tiimityöstä.
* TIIMIANALYYSI // 15 MIN
  + Annetaan oppilaille Tiimicanvas -tulosteet, joita lähtevät työstämään.
  + Tässä tehtävässä syvennytään tiimin vahvuuksiin, kiinnostuksen kohteisiin, verkostoihin ja taitoihin. Tehtävän pohjana toimii tiimi-canvas (A3), joka tulostetaan kaikille tiimeille.
  + Osana tehtävää tiimit valitsevat joukostaan tiimin vetäjän ja viestijän.
* VAAHTOKARKKIHAASTE (20 min)
  + Kerrotaan oppilaille, että seuraavaksi tehdään vaahtokarkkihaaste. Kyseessä ei ole vaahtokarkkien syömiskilpailu, vaan tehtävänä on rakentaa spagetista, narusta ja teipistä mahdollisimman korkea rakennelma, jonka päällä on vaahtokarkki.
  + Aikaa rakentamiseen on 15 minuuttia (jos sinulla on enemmän aikaa käytössä, voit nostaa keston 18 minuuttiin). Laita taululle tietokoneesta sekuntikello käyntiin, jotta oppilaat näkevät, paljonko aikaa on jäljellä.
* YHTEENVETO
  + Jos aikaa harjoitusten jälkeen jää, voitte käydä loppukeskustelun, jossa mietitään erilaisia rooleja, joita oppilaat ottivat tiimissä canvastyöskentelyn ja vaahtokarkkihaasteen aikana.

# TEEMA 3: IDEOINTI

**Tavoitteet**

* Oppilaat oppivat erilaisia ideointitekniikoita.
* Oppilaat osaavat miettiä erilaisia ratkaisuja käytännön haasteeseen.
* Oppilaat tunnistavat haasteita.

**Materiaalit**

* Videot: [Ideointi 1](https://youtu.be/Hb17MGMyf1s) // [Haaste 2](https://youtu.be/IlzMLq1u1pE)
* PowerPoint-esitys
* Post it -laput / paperi (osio 2) ja A3 paperi tai fläppipaperi (osio 2)

**Käsikirjoitus (teema 3, osio 1)**

* ALOITUS // 5 MIN -> [Ideointivideo](https://youtu.be/Hb17MGMyf1s)
* LÄMMITTELYHARJOITUS IDEOINTIIN – LIIKEIDEA 5 MINUUTISSA // 20 MIN
  + Johdatellaan oppilaat ideointiin liikeideaharjoituksen kautta. Harjoituksessa oppilaat keksivät kuviteellisen idean erilaisten sanojen pohjalta.
  + Vaihe 1: Pyydä oppilaita sanomaan erilaisia sanoja, joita tulee mieleen. Sanoilla ei ole väliä! Sanoja tarvitaan yhteensä noin 15 riippuen tiimien määrästä. Kirjaa kaikki sanat taululle tai fläppipaperille.
  + Vaihe 2: Oppilaiden tehtävänä on seuraavaksi valita kirjatuista sanoista ryhmälle 3 sanaa, joiden pohjalta he keksivät myytävän tuotteen tai palvelun. Ohjeista tiimejä siihen, että jokaisesta ryhmästä saa yksi henkilö tulla valitsemaan sanat, kun ovat keskustelleet ryhmässä. HUOM! Jokaisen sanan voi valita vain yksi ryhmä, joten nopeat syövät hitaat.
  + Vaihe 3: Kun jokainen ryhmä on valinnut itselleen sanat, anna ryhmille 5 minuuttia aikaa keksiä sanoista tuote/palvelu, jota he voisivat myydä. Tämän harjoituksen ytimessä on hauskuus ja hulluus. Mitä hauskempi idea, sitä parempi! Ohjeista oppilaat miettimään seuraavia asioita:
    - Mikä on tuote/palvelu, jota he myyvät?
    - Kenelle he myyvät eli kuka on asiakas?
    - Mitä hyötyä siitä on asiakkaalle?
    - Missä tuotetta/palvelua voisi myydä?
  + Vaihe 4: Ajan päätyttyä kaikki tiimit saavat esitellä ideansa lyhyesti. Voit pyytää oppilaita esittämään idean myyvästi eli kaikki muut ovat mahdollisia asiakkaita, joille tiimi yrittää myydä idean.
* HAASTEEN ESITTELY JA ALUSTAVAT IDEAT // 15 MIN
  + Tunnin lopuksi voidaan katsoa [haastevideo](https://youtu.be/IlzMLq1u1pE), jossa kerrotaan, mitä oppilaat seuraavilla kerroilla lähtevät työstämään.
  + Videon jälkeen voidaan ryhmässä käydä keskustelua ensimmäisistä ajatuksista. Seuraavassa sessiossa lähdetään ideoimaan tarkemmin!
* YHTEENVETO // 5 MIN
  + Tällä kerralla on sukellettu ideoinnin maailmaan ja keksitty jo hullut ideat. Kerro oppilaille, että seuraavalla kerralla lähdetään miettimään erilaisia ideoita annettuun haasteeseen.

**Käsikirjoitus (teema 3, osio 2)**

* ALOITUS & HAASTEEN KERTAUS // 10 MIN
  + Aloitetaan oppitunti kertaamalla edellisen kerran tunnelmat ja tarvittaessa voidaan katsoa [haastevideo](https://youtu.be/IlzMLq1u1pE) vielä uudestaan.
  + Kerro oppilaille, että tällä kertaa lähdetään ideoimaan ratkaisuja haasteeseen. Ideointia tehdään yksin ja ryhmässä. Korosta oppilaille, että ideointi on prosessi ja luottamalla prosessiin, syntyy erilaisia ideoita.
* HILJAINEN AIVORIIHI // 15 MIN
  + Jokaiselle tiimiläiselle annetaan (3-5 post it -lappua) paperia. Seuraavaksi heillä on 4 minuuttia aikaa kirjoittaa ylös mahdollisimman monta ideaa, jotka liittyvät haasteeseen. Ideat voivat olla ratkaisuja, ongelmia tai ratkaisun osia. Ideoinnin aikana ei saa puhua muille tiimiläisille.
  + Kun aika loppuu, tiimiläiset jakavat ideansa muille. Tiimin vetäjä johtaa keskustelua ja viestijä kerää ideat yhteiselle isolle paperille (fläppipaperi tai A3). Haasta oppilaat yhdistelemään ideoita.
  + Seuraa tiimien keskustelua. Kun tiimit ovat saaneet keskustella vapaasti 5-10 minuuttia, ohjeista heitä valitsemaan ideoista yksi tai muutaman yhdistelmä, jota he työstävät projektin ajan. Muistuta, että ideat saavat ja voivat muuttua matkan varrella.
* AIVOKIRJOITUS // 10 MIN
  + Jos tiimit ovat valinneet alustavan idean, jota lähtevät kehittämään, viedään ideointia eteenpäin aivokirjoitus -harjoituksella.
  + Harjoituksessa jokainen tiimiläinen kirjoittaa paperille ensiksi ideoita/ajatuksia yhteiseen ratkaisuun liittyen 3 minuutin ajan. 3 minuutin jälkeen tiimiläinen antaa paperinsa toiselle tiimiläiselle. Tiimiläiset perehtyvät toistensa ideoihin ja heillä on 2 minuuttia aikaa keksiä uusia ideoita toisten pohjalta.
  + Toista papereiden vaihto aikataulun puitteissa yksi tai kaksi kertaa.
* YHTEENVETO // 10 MIN
  + Oppitunnin lopuksi kaikki tiimit voivat sanoa ääneen alustavan idean. Muista opettajana antaa kehut kaikista ideoista ja muistuta, että ollaan vasta prosessin alussa.
  + Kerro, että seuraavassa teemassa pohditaan ideaa asiakkaiden näkökulmasta ja mietitään markkinatutkimusta.

# TEEMA 4: MARKKINATUTKIMUS

**Tavoitteet:**

* Oppilaat osaavat ajatella ideaansa potentiaalisen asiakkaan näkökulmasta.
* Oppilaat osaavat asetella kysymyksiä, joiden avulla voivat kehittää liikeideaansa.
* Oppilaat oppivat vuorovaikutustaitoja haastattelutilanteissa.

**Materiaalit:**

* Video: [Asiakkaat ja markkinat](https://youtu.be/qY5AkSetzX4)
* PowerPoint-esitys
* Paperia

**Käsikirjoitus (teema 4, osio 1)**

* ALOITUS & EDELLISEN KERRAN KERTAUS // 10 MIN
  + Aloitetaan keskustelemalla edellisen ideoinnista ja tiimien ideoista. Kysy oppilailta, ovatko he tyytyväisiä ideoihin ja jatketaanko niiden kehittelyä eteenpäin?
  + Katsotaan [YouTube -video](https://youtu.be/qY5AkSetzX4), joka johdattelee markkinatutkimuksen ja asiakkaiden pariin.
* ASIAKASPERSOONA // 15 MIN
  + Oppilaat ovat miettineet, mikä voisi olla heidän ideansa. Seuraavaksi heidän on pohdittava tarkemmin asiakasta. Haaste todennäköisesti ohjaa asiakkaat varsin samanlaisiksi, mutta asiakaspersoonan hahmottaminen auttaa seuraavissa vaihessa.
  + Kerro oppilaille, että asiakaspersoona tarkoittaa käytännössä kuvausta henkilöstä, joka heidän tuotteen/palvelun voisi ostaa. Kerro oppilaille, että heidän tehtävänä on piirtää kuva potentiaalisesta asiakkaasta ja kertoa hänestä tärkeimmät tiedot. Muistuta, että kyseessä on kuviteellinen henkilö!
    - Kuka hän on? Nimi, ikä ja missä asuu.
    - Mitä hän tykkää tehdä? Mitä hän tekee vapaa-ajalla? Mitä harrastuksia hänellä on?
    - Mitä hyötyä teidän ideasta olisi hänelle? Miksi?
* ASIAKASHAASTATTELU // 15 MIN
  + Kun oppilaat ovat hahmotelleet asiakaspersoonia, on aika miettiä, miten he voisivat kysyä asiakkailta mielipiteitä ideastaan.
  + Ohjeista tiimit keskustelemaan ja miettimään 5 kysymystä, joiden avulla he voisivat kerätä potentiaalisilta asiakkailta ajatuksia ideasta. Tarkoituksena on selvittää, onko ideasta asiakkaille oikeasti hyötyä ja mitä hyötyä?
    - Muistuta oppilaita, että haastattelutilanteessa on tärkeää kuunnella ja kysyä oikeanlaisia kysymyksiä. Hyvä kysymys on sellainen, johon ei voi vastata KYLLÄ/EI. Eli kannattaa hyödyntää kysymyksiä, kuten millainen, miten, miksi jne.
* YHTEENVETO // 5 MIN
  + Tunnin lopuksi kerrotaan oppilaille, että seuraavalla kerralla harjoitellaan haastattelukysymysten kysymistä ja tehdään muistiinpanoja vastauksista.

**Käsikirjoitus (teema 4, osio 2)**

* ALOITUS & VIIME KERRAN KERTAUS // 15 MIN
  + Aloitetaan oppitunti lyhyellä kertauksella viime kerrasta. Pyydä jokaista tiimiä kertomaan 1 kysymys, jonka he keksivät edellisellä kerralla. Jos kysymykset jäivät kesken, voidaan niitä työstää vielä tunnin aluksi.
  + Tällä kerralla tiimit pääsevät harjoittelemaan potentiaalisten asiakkaiden haastattelemista. Ohjeista oppilaita siihen, että luokassa ryhmät toimivat toistensa haastattelijoina ja haastateltavina.
  + HUOM! Jos haluat, niin voit päästää oppilaat myös luokan ulkopuolelle tekemään haastatteluja ja etsimään heidän mielestään potentiaalisia asiakkaita.
* ASIAKASHAASTATTELUT // 15 MIN
  + Jos teette harjoituksen luokassa, anna jokaiselle tiimille pari, jonka kanssa he tekevät harjoituksen.
  + Jokainen tiimin haastattelee toisen tiimin kysymällä kysymykset, joihin toinen ryhmä vastaa. Muistuta, että kysyttäessä on tärkeää kuunnella vastaukset huolella ja kirjata vastauksia myös ylös.
* HAASTATTELUIDEN PURKU // 10 MIN
  + Haastatteluiden jälkeen ohjeista tiimit keskustelemaan keskenään löydöksistä. Mitä opimme vastauksista ja miten otamme asiakkaiden ajatukset huomioon ideassa?
* YHTEENVETO // 5 MIN
  + Lopuksi kerro oppilaille, että seuraavalla kerralla siirrytään uuteen teemaan, joka keskittyy idean kehittämiseen liikeideaksi.

# TEEMA 5: IDEASTA KESTÄVÄKSI LIIKEIDEAKSI

**Tavoitteet:**

* Oppilaat osaavat muodostaa ideasta liikeidean ja kuvata sen.
* Oppilaat ymmärtävät, miten kestävän kehityksen voi ottaa huomioon liikeideassa.
* Oppilaat osaavat miettiä yritykselle nimen ja suunnitella logon.

**Osiot:**

1. Ideasta liikeideaksi (osio 1)
2. Kestävä kehitys liikeideassa (osio 2)
3. Yrityksen nimi ja logo (osio 3)

**Materiaalit:**

* Video: [Ideasta liikeideaksi 1](https://youtu.be/oHadVWeFVls)
* PowerPoint-esitys
* Ideacanvas (A3) (osio 1)
* Paperia ja kyniä (osio 3)

**Käsikirjoitus (teema 5, osio 1)**

* ALOITUS // 10 MIN
  + Kerrotaan oppilaille, että tällä kerralla ideat muutetaan liikeideoiksi. Voidaan aloittaa katsomalla [YouTube-video](https://youtu.be/oHadVWeFVls).
* MITÄ, MIKSI, KENELLE & HYÖTY -HARJOITUS // 20 MIN
  + Ryhmätehtävä: Tiimit kirkastavat ideaansa hyödyntäen ideacanvasta. Ideacanvas auttaa vastamaan kysymyksiin mitä, miksi, kenelle ja hyöty.
  + **Mitä:** Mitä tuotetta tai palvelua myydään asiakkaille?
  + **Miksi:** Minkä ongelman idea ratkaisee? Miksi idea on keksitty?
  + **Kenelle:** Kuka on yrityksen asiakas? Kenelle tuotetta tai palvelua myydään? Samalla tiimit kuvailevat ’täydellisen’ asiakkaan profiilin.
  + **Hyöty:** Mitä hyötyä tuotteesta tai palvelusta on asiakkaalle?
  + Miksi ja Hyöty ovat varsin lähellä toisiaan, mutta on tärkeää tunnistaa konkreettiset ongelmat, joita ollaan ratkomassa. Ratkaisusta voi olla hyötyä, mutta jos se ei ratkaise ongelmaa, ei sitä kukaan osta.
* YHTEENVETO // 10 MIN
  + Kerro, että nyt meillä on kasassa tärkeimmät liikeidean osat, joiden päälle voimme rakentaa mm. markkinointia, myyntiä ja talousasioista. Idean jalostaminen jatkuu myöhemmin.
  + Sessio vedetään yhteen ryhmäkeskustelulla, jossa jokainen tiimi kertoo lyhyesti (maksimissaan 1 minuutti) ideasta: mitä, miksi, kenelle ja hyöty.

**Käsikirjoitus (teema 5, osio 2)**

* ALOITUS & KESTÄVÄ KEHITYS // 15 MIN
  + Keskustellaan oppilaiden kanssa, mitä heidän mielestään on kestävä kehitys ja miten se linkittyy yrityksiin ja yrittäjyyteen. Miten yritykset voivat olla auttamassa kestävää kehitystä? Oppilaille esitellään, kuinka yrittäjyydessä kestävä kehitys voi näkyä kolmella tavalla: sosiaalinen, ekologinen ja taloudellinen kestävyys.
* Kestävä kehityksen tavoitteena on turvata nykyisille ja tuleville sukupolville hyvä tulevaisuus. Toiminnassa pitää huomioida ympäristö (ekologinen kestävyys), ihmiset (sosiaalinen ja kulttuurinen kestävyys) ja talous. Kestävä yritys vaikuttaa toiminnallaan positiivisesti ympäristöön, hoitaa raha-asiat vastuullisesti ja kunnioittaa työntekijöitään.
* MEIDÄN KESTÄVÄ IDEA // 15 MIN
  + Työskentelyosuudessa oppilaat ohjeistetaan miettimään ideaansa kestävän kehityksen näkökulmasta. Haaste oppilaat pohtimaan esimerkiksi, voiko tuotteen tehdä kierrätysmateriaalista, tai mitä hyötyä tuotteesta/palvelusta on ihmisille.
  + Muistuta oppilaita, että pienilläkin valinnoilla voi olla iso vaikutus!
* YHTEENVETO // 15 MIN
  + Lopuksi kaikki tiimit pääsevät kertomaan ajatuksensa siitä, miten heidän idea tekee maailmasta paremman paikan.

**Käsikirjoitus (teema 5, osio 3)**

* ALOITUS // 5 MIN
  + Tällä kerralla mietitään liikeidealle/yritykselle nimi ja suunnitellaan sille logoa.
* LOGO- JA NIMIVISA (10 MIN)
  + Ennen omien logojen ja nimien miettimistä, tutustutaan olemassa olevien yritysten vastaaviin visailemalla. Visassa tunnistetaan yrityksiä logoista ja piirretään logoja nimien perusteella.
  + Visan voi toteuttaa ryhmissä, pareina tai yksilöinä.
* YRITYKSEN NIMI (10 MIN)
  + Seuraavaksi mietitään yritykselle nimi. Ensiksi tiimiläiset miettivät itsekseen 2 minuuttia erilaisia nimivaihtoehtoja, jonka jälkeen he keskustelevat eri ideoista.
  + Keskustelun päätteeksi tiimi valitsee nimen tiimille. Nimi voi liittyä suoraan liikeideaan tai se voi kuvastaa tiimiläisiä.
  + Voit muistuttaa tiimejä, että monella yrityksellä yrityksen nimi on erilainen kuin tuotteen nimi.
* YRITYKSEN LOGO (15 MIN)
  + Oppitunnin loppu käytetään siihen, että tiimit alkavat pohtia ja tehdä idealleen logoa.
  + Kannusta tiimejä luovuuteen ja kokeilemaan erilaisia yhdistelmiä. Logoja voi suunnitella paperille piirtämällä tai tietokoneella (esim. Paint 3D).
  + Muistuta, että kyseessä on ensimmäinen versio, joten sen ei tarvitse olla heti täydellinen!
  + Voit jättää taustalle dian, jossa kerrotaan hyvästä logosta.
* YHTEENVETO // 5 MIN
  + Kerro oppilaille, että logojen työstäminen jatkuu myös seuraavassa markkinoinnin teemassa, joten viilauksia siihen voi vielä tehdä.
  + Tämän teeman päätteeksi meillä on nyt kasassa tiimit, liikeideat, nimet ja logot.

# TEEMA 6: MARKKINOINTI

Markkinoinnin teemassa on useita eri toteutustapoja, joihin voi käyttää enemmän tai vähemmän aikaa. Alle on kuvattu erilaisia markkinointitehtäviä, joita oppilaiden kanssa voi tehdä ajan puitteissa. Markkinoinnin kokonaisuuteen kannattaa varata 2-3 oppituntia. Valitse sopivat ryhmälle kiinnostusten kohteiden, ideoiden ja taitojen mukaan!

**Tavoitteet:**

* Oppilaat ymmärtävät markkinoinnin merkityksen.
* Oppilaat osaavat suunnitella markkinointiin liittyviä materiaaleja.
* Oppilaat tunnistavat ja hyödyntävät luovuuttaan.

**Materiaalit:**

* Video: [Markkinointi](https://youtu.be/WwJLK7-sRdc)
* Paperia ja kyniä.
* Nettisivupohja, jos halutaan suunnitella sellaisia.
* Digitaalisen valmistamisen työkaluja, jos niitä halutaan käyttää.

**Käsikirjoitus (teema 6)**

* ALOITUS // 15 MIN
  + Ensimmäisellä kerralla keskustele oppilaiden kanssa aluksi markkinoinnista. [Aloita katsomalla lyhyt video](https://youtu.be/WwJLK7-sRdc), jossa puhutaan markkinoinnista ja myynnistä. Videon jälkeen voitte keskustella, missä kaikkialla voi markkinoida?
  + Markkinointia voi tehdä nykyisin monella tavalla: printtinä, diginä, somessa, lehdissä… Markkinoinnin tarkoitus on **lisätä myyntiä** ja saada asiakkaiden tietoon yritys ja sen idea.
* ERILAISIA MARKKINOINTITEHTÄVIÄ
  + Alle on listattu erilaisia tehtäviä, joista voi valita tehtäviä, jotka sopivat ryhmälle.
* LOGON SUUNNITTELU
  + Jos aiemmilla kerroilla ei ole ehditty suunnitella logoa, voi siihen käyttää aikaa markkinointiteeman yhteydessä.
* NETTISIVUT PAPERILLE TAI VERKKOPALVELUUN
  + Voit tulostaa oppilaille nettisivupohjan, johon he voivat hahmotella nettisivut. Millä tavalla he kertoisivat ideasta netissä? Halutessasi voit myös antaa oppilaiden tehdä sivut esimerkiksi maksuttomalla WordPress-palvelulla (vaatii tietokoneet ja enemmän aikaa).
* JULISTE (A3) TAI MAINOS (A4 tai A5)
  + Ohjeista oppilaat tekemään ideasta juliste tai mainos. Mitkä ovat idean pääkohdat, jotka pitäisi kertoa mainoksessa? Mihin logo laitetaan? Mikä kiinnittäisi asiakkaan huomion julisteessa?
* AVAIMENPERÄ / LOGOTARRA
  + Jos käytössä on digitaalisen valmistamisen laitteita, niiden avulla voi tehdä erilaisia markkinointiin liittyviä materiaaleja. Esimerkiksi Avaimenperä, logotarrat, prototyyppi (jos tuoteidea).
* MAINOSVIDEO
  + Tiimit voivat kuvata videolle lyhyen mainosvideon, jossa he kertovat ideastaan. Videolla oppilaat kertovat, mikä idea on, mikä tekee siitä hyvän, minkä haasteen se ratkaisee ja esittelevät esimerkiksi mainoksen tai logon.
* JINGLE/RADIOMAINOS
  + Tiimit voivat äänittää ideasta radiomainoksen tai jinglen. Nämä ovat yhdistettävissä myös mainosvideoon.
* SOSIAALISEN MEDIAN MAINOS
  + Tiimit voivat suunnitella ideasta sosiaalisen median julkaisun. Instagram, Tik Tok, Facebook… Tarkoituksena on pystyä kiteyttämään idea lyhyeen tekstiin ja sitä tukevan kuvan/videon.

# TEEMA 7: TALOUS

**Tavoitteet:**

* Oppilaat ymmärtävät, mitä kustannuksia idean toteutukseen liittyy.
* Oppilaat tietävät asiat, jotka vaikuttavat tuotteiden ja palveluiden hintoihin.

**Materiaalit:**

* Paperia ja kyniä
* Video hinnan muodostumisesta (<https://areena.yle.fi/1-4215347>) (YLE)

**Käsikirjoitus (teema 7, osio 1)**

* ALOITUS & TALOUS // 10 MIN
  + Yritystoiminnan tarkoituksena on tehdä positiivista tulosta eikä tappiota. Tässä sessiossa perehdytään tuotteen ja palvelun hinnoitteluun sekä yritystoiminnan kuluihin.
  + Aloitetaan käymällä läpi muutamia yritystalouden termejä PowerPoint -esityksestä. Voit käydä ne läpi yhdessä oppilaiden kanssa keskustellen.
* KUSTANNUKSET // 20 MIN
  + Tuotteen tai palvelun hintaan vaikuttavat kustannukset, joita käydään seuraavaksi läpi.
  + **Paritehtävä:** oppilaat jakautuvat tiimeissä pareihin ja miettivät 3-4 minuuttia, mitä erilaisia kustannuksia liittyy tuotteisiin ja palveluihin. Esimerkkituotteena voidaan käyttää matkapuhelinta tai tiimien omaa ideaa. Mitä kustannuksia siihen liittyy?
  + Purku: parit kertovat, mitä kaikkia kustannuksia he keksivät. Voit näyttää PowerPointista listan erilaisista kustannuksista. Ennen seuraavaa vaihetta, kannattaa käydä keskustelua yhdessä ryhmien kanssa, mitä kustannuksia he tunnistivat ja mitä voisi lisätä.
* HINTA // 10 MIN
  + Lopuksi puhutaan hinnasta ja hinnoittelusta. Aloitetaan katsomalla YLE areenan video kysynnän ja tarjonnan vaikutuksesta hintaan. Video kertoo, kuinka kustannusten lisäksi hinnassa on huomioitava muitakin asioita.
  + Käy keskustelua luokassa, mitä heidän mielestään heidän tuote/palvelu voisi maksaa. Muista kysyä perusteluita!
* YHTEENVETO // 5 MIN
  + Muistuta lopuksi oppilaita, että jo alkuvaiheessa on tärkeää miettiä myös taloutta. Tuotteen tai palveluun hintaan vaikuttavat erilaiset asiat. Myytävälle asialle pitää saada sellainen hinta, että myös yrittäjälle jää siitä rahaa käteen.

# TEEMA 8: MYYNTIPUHE

**Tavoitteet:**

* Oppilaat osaavat tehdä ideasta myyntipuheen ja esittää sen.
* Oppilaat osaavat tehdä ideasta PowerPoint-esityksen, johon kootaan tärkeimmät asiat.

**Materiaalit:**

* Myyntipuhepohja
* Videot: [Myyntipuhe](https://youtu.be/gMu9xh9Kpuo) 1 ja/tai [Myyntipuhe 2](https://youtu.be/Z5elFQ3dB94) (Nuori Yrittäjyys)
* PowerPoint-esitys
* Tietokone (jos tekevät PowerPoint -esityksen) (osio 2)

**Käsikirjoitus (teema 8, osio 1)**

* ALOITUS // 5 MIN
  + Kerrotaan oppilaille, että tällä kerralla puhutaan myynnistä ja rakennetaan myyntipuheita. Voitte katsoa videon myyntipuheista ja PowerPointeista [YouTubesta](https://youtu.be/gMu9xh9Kpuo).
* MYYNTI JA MYYNTIPUHE // 20 MIN
  + Mitä on myynti? Aloittakaa keskustelemalla, mitä pitää ottaa huomioon tuotetta tai palvelua myydessä? Voit jakaa oman kokemuksen hyvästä asiakaspalvelu/myyntitilanteesta tai kysyä tiimeiltä kokemuksia.
  + Myyntityön tarkoituksena on vakuuttaa asiakas ostamaan. Sen vuoksi seuraavaksi tiimit miettivät lyhyen myyntipuheen (maksimissaan 1 minuutti). PowerPoint -esitys sisältää ”täytä tyhjät kohdat” -pohjan, jota tiimit voivat käyttää pohjana. Muistuta tiimejä kirjoittamaan myyntipuhe ylös, sitä tarvitaan myöhemmin!
* MYYNTIPUHEIDEN ESITTÄMINEN LUOKASSA // 15 MIN
  + Anna kaikkien tiimien esittää lyhyet myyntipuheet. Muistuta, että aina ennen ja jälkeen myyntipuheen annetaan tiimille taputukset. Voit opettajan antaa positiivisen palautteen kaikille tiimeille myyntipuheen jälkeen tai kaikille yhteisesti lopuksi.
* YHTEENVETO // 5 MIN
  + Lopuksi kerro oppilaille, että seuraavalla kerralla jatketaan myynnin parissa ja työstetään ideoista PowerPoint-esityksiä.

**Käsikirjoitus (teema 8, osio 2)**

* ALOITUS // 10 MIN
  + Kerrotaan oppilaille, että tällä kerralla ideoista valmistellaan PowerPoint -esitykset.
  + Nyt kootaan yhteen kaikki työ, jota on tehty päivien aikana. Niistä koostetaan yritysesittelyssä käytettävä PowerPoint -esitys. Esityksen tavoitteena on esitellä liikeidean tärkeimmät kohdat kuulijoille.
  + Aloitetaan katsomalla johdatusvideo ja sitä tukevat PowerPoint -diat. PowerPoint -dioissa käydään läpi, mitä hyvässä yritysesittelyssä tai ns. pitchauksessa pitäisi olla sisältönä.
* POWERPOINT-ESITYKSEN TEKO // 30 MIN
  + Jokainen tiimi tarvitsee tietokoneen, jolla voivat tehdä esityksen. Tiimit voivat hyödyntää PowerPointin valmiita pohjia tai tehdä omansa. Vinkkejä mm. kuvien löytämiseen on PowerPointissa.
  + Tiimejä kannattaa muistuttaa, että jokaisessa esityksen diassa ei tarvitse olla paljoa tekstiä. Tällöin kuulijat keskittyvät kuuntelemaan puhujaa eivätkä ainoastaan katso ruutua.
  + Jos kaikille ei ole koneita, voi esityksen tehdä myös fläppipaperille.
* YHTEENVETO // 5 MIN
  + Seuraavalla kerralla voidaan aluksi vielä viimeisteillä esityksiä, mutta tarkoituksena on kuulla kaikkien tiimien esitykset!

**Käsikirjoitus (teema 8, osio 3)**

* ALOITUS & ESITYSTEN VIIMEISTELY (jos tarve) // 15 MIN
* JOHDATTELUT ESITYKSIIN // 5 MIN
  + Nyt on aika kuulla timanttisia yritysesittelyitä! Kerrataan vielä tiimeille ohjeet:
    - Aikaa esitykselle on 3 minuuttia, ei enempää.
    - Jos aika tulee täyteen, opettaja aloittaa aplodit ja sen jälkeen esitys lopetetaan.
    - Esityksen jälkeen voidaan kysyä muutama kysymys.
    - Opettaja antaa lyhyen positiivisen palautteen jokaisen esityksen jälkeen.
  + Opettaja katsoo ajan (jos käytössä on ylimääräinen kone, voi esittäjän eteen laittaa sen, jossa näkyy kello).
* LOPPUESITYKSET LUOKASSA // 25 MIN
  + Tiimit tulevat luokan eteen lavalle vuorotellen pitämään esityksensä. Annetaan aplodit jokaiselle tiimille, kun he tulevat lavalle ja esityksen päätteeksi.
  + Jos halutaan, esitykset voidaan videoida, jotta niihin voidaan halutessaan palata myöhemmin ja antaa palautetta. Videokuvaus auttaa arvioinnissa, jos sitä tarvitsee tehdä.
  + Jos järjestetään erillinen Leijonan Luola, johon valitaan eri luokista osallistujia, voivat oppilaat valita keskuudestaan äänestämällä osallistujat Leijonan Luolaan.

# TEEMA 9: LEIJONAN LUOLA

**Tavoitteet:**

* Oppilaat osaavat esittää liikeidean ja vastata siihen liittyviin kysymyksiin.
* Oppilaat oppivat esiintymään tiiminä.

**Materiaalit:**

* Esitystekniikka
* Mikrofonit (jos iso tila)
* Tiimien PowerPoint-esitykset
* Leijonan Luolan juontaja (yksi henkilö, joka huolehtii aikatauluista)
* Todistukset

**Käsikirjoitus (teema 9, osiot 1-2)**

* ALOITUS // 15 MIN
  + Toivotetaan oppilaat tervetulleeksi Leijonan Luolaan, jossa tiimit pääsevät esittelemään ideoita ulkopuolisille tuomareille.
  + Käydään aluksi läpi käytännön ohjeet esityksille:
    - Jokaisella ryhmällä on 3-5 minuuttia (riippuen esittävien tiimien määrästä) aikaa esittää.
    - Esityksen jälkeen jokainen tuomari antaa lyhyen palautteen. Juontaja huolehtii, etteivät tuomarit jää liian pitkäksi aikaa selittämään.
* ESITYKSET TUOMAREILLE // 60 MIN
  + Yhteen esitykseen käytetään aikaa yhteensä noin 8-10 minuuttia (esitys + palaute).
* LOPETUS & TODISTUKSET // 15 MIN
  + Lopuksi kaikille esiintyjille ja tuomareille annetaan isot aplodit.
  + Oppilaille voidaan yhteisesti jakaa todistukset osallistumisesta MOKkiin.

# TEEMA 10: PALAUTE

**Tavoitteet:**

* Oppilaat tunnistavat omia vahvuuksia ja opittuja asioita.
* Oppilaat osaavat kehua tiimikavereita.
* Oppilaat osaavat ottaa palautetta vastaan.

**Materiaalit:**

* Todistukset (jos ei annettu Leijonan Luolan yhteydessä)
* Paperia ja kyniä

**Käsikirjoitus (teema 10, osio 1)**

* ALOITUS // 10 MIN
  + Kerro oppilaille, että tällä kerralla vedetään yhteen tehty projekti ja keskustellaan opituista asioista.
* MITÄ OPIT // 20 MIN
  + Ohjeista oppilaat kirjoittamaan paperille vastauksia seuraaviin kysymyksiin:
    - Mitä opit?
    - Mikä projektissa oli parasta?
    - Mikä oli haastavinta?
  + Kun oppilaat ovat listanneet asioita itse ylös, pyydä heitä käymään tiimissä läpi vastauksia. Voit keskustelun jälkeen kysyä tiimeiltä, oliko heillä yhteisiä oppeja, parhaita tai haastavia juttuja.
* KEHU KAVERIA // 10 MIN
  + Anna jokaiselle oppilaalle tyhjä paperi, johon he kirjoittavat oman nimensä. Nimen jälkeen pyydä oppilaita kierrättämään paperia tiimissä siten, että jokainen kirjoittaa tiimikavereiden papereihin 3 kehua. Näin jokainen saa kehuja itselleen.
* YHTEENVETO // 5 MIN
  + Lopuksi kiitä oppilaita aktiivisesta osallistumisesta. Yrittäjyys on taitoja, asennetta ja yhdessä tekemistä. Sillä tavalla kehitetään ratkaisuja erilaisiin haasteisiin ja tehdään maailmasta parempi paikka.